AlexejDobrolubov/national_council_slovak_2010 huggingface dataset:
22. schôdza NR SR - 4.deň - A. dopoludnia
Dátum: 2024-10-25
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

72. Ďakujem veľmi pekne za slovo, pán podpredseda. My už sme si zvykli, že opozícii sa naozaj tá pravda ťažko počúva. Jedno čínske pekné príslovie hovorí, že o snehu nemôže mať ťava žiadnu reálnu predstavu. A presne, opozícia o reálnej spravodlivosti má len skreslenú predstavu, pretože spravodlivosť podľa opozície je vykopávanie dverí, je to, keď si niektorí redaktori a moderátori červených denníčkov večer pripravujú lepeňáčik, lebo vedia, že o štvrtej ráno bude nejaká vykopávka. Spravodlivosť je asi to v ich ponímaní, keď vyšetrovateľke chcú podpáliť auto, nakopať ju do pi... Toto je spravodlivosť v podaní slovenskej opozície, nad ktorou bdela krstná matka únosu spravodlivosti v rokoch 2020 až 2023 Kolíková. Čiže naozaj mne je smiešne až do plaču z toho, čo tuto obhajujú, a presne aj tie argumenty, ktoré hovorili na vaše naozaj vecné a faktické vystúpenie, položili na stôl, je to trápne, strata času, a keby mala opozícia boha pri sebe, tak oba tieto návrhy stiahne. Ja naozaj verím, že celá vládna koalícia stojí a podrží ministra Suska. Je to slušný človek a presne ten nádor, ktorý musel v slovenskej spravodlivosti vyrezať, pevne verím, že už sa tam nikdy nevráti, a my ho v tom budeme naďalej podporovať. Ďakujem. (Potlesk.)
19. schôdza NR SR - 13.deň - B. popoludni
Dátum: 2024-10-02
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

131. Ďakujem veľmi pekne za slovo. Pán kolega, pán primátor, ďakujem veľmi pekne za tvoje naozaj faktografické, pokojné a myslím si, že aj vecné, vecné vystúpenie. Tie veci, ktoré tu boli a ktoré si aj ty sám spomenul, si človek, ktorý sa v samospráve vyzná niekoľko rokov, a ďalší taký človek bol to práve Jozef Božik, predseda ZMOS-u, ktorý nemá absolútne žiadny dôvod na to, drukovať tejto vládnej koalícii, ale on jasne pomenoval tie príčiny aj stavu samosprávy, do ktorého sa dostali, a to sú hlavne roky ´21 – ´23, kedy si vtedajšie vlády robili zo samosprávy peňaženky a jedným, jednou rukou síce ľuďom dávali, ale druhou rukou vyťahovali peniaze z rozpočtov miest a obcí, samospráv, načo, bohužiaľ, doplácajú dodnes. A my sa pre nich snažíme robiť, či už to bol zákon o verejnom obstarávaní, zmeny v súvislosti so Slovenským pozemkovým fondom a tak ďalej a tak ďalej. Dotkol si sa veľmi dobre aj tej témy odchodu mladých ľudí, len vieš, pán primátor, keď si progresívne médiá a červené denníčky robia štatistiku z toho, koľko mladých zo Slovenska odchádza, tak vidíme tých respondentov, napríklad ako teraz jeden portál, neviem, či to boli aktuality ako N-ko, robili prieskum, koľko mladých chce odísť, a zo štyroch respondentov, ajhľa, štyria respondenti s priamym napojením na Progresívne Slovensko. No tak to je také objektívne naozaj, že tu nemôže byť žiadna reč o nejakej objektívnosti. Takže toto je presne to ich domnelé vytváranie virtuálnej reality alebo iného sveta paralelného, v ktorom, v ktorom oni žijú. A ja ti naozaj ďakujem za tvoje vystúpenie a najviac ma pobavila aj tá poznámka, ktorú tu počúvame a dobre si to spomenul. Naša opozícia aj tá hlavne progresívno-liberálna sa tvári, akí sú odborníci a naslovovzatí experti a potom tu argumentujú v pléne takými slovami, že na Slovensku sa pomaly nič nevybudovalo. Tak ja neviem, po akých cestách chodia, ja neviem, aké zariadenia využívajú a tak ďalej a tak ďalej, a práve aj kvôli takýmto ich hlúpym rečiam oni vyháňajú tých mladých preč. Ďakujem.
19. schôdza NR SR - 13.deň - A. dopoludnia
Dátum: 2024-10-02
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

6. Ďakujem veľmi pekne za slovo, pán predsedajúci. Pani poslankyňa Remišová, chvalabohu, že tie vaše vystúpenia už naozaj v tejto republike neberie nikto vážne, pretože tie kýble špiny a odpadu, ktoré ste tu dnes vyliali, tak to je niečo nehorázne! Vy idete niečo rozprávať o šafárení, vy, ktorá ste zaťali sekeru vo firme IT Slovensko 7 mil. eur, kde sa vyplácali státisicové odmeny bez toho, aby zamestnanci mali vôbec nejakú prácu, kde si volali barbera za tisíce eur?! Vy idete rozprávať niečo o šafárení, ktorá ste nakupovali na váš rezort nábytok za niekoľko desiatky tisíc eur, napríklad ako sedačku? Veď to je neuveriteľné, pani Remišová, čo vy ste tu dnes opäť predviedli! A naozaj ja len pevne verím, že konečne už si zapamätáte aj tú hodnotu tej dépeháčky, hoc sa ju teraz budete musieť, bohužiaľ, učiť nanovo, ale tak snáď už si ju zapamätáte, pretože toto bol presne váš obraz, vy ste ani nevedeli za vášho pôsobenia, koľko percent máme DPH. Taký bol obraz vašich vlád a vy si tu idete niečo rozprávať, že my sme nejakí nesúrodí alebo, ja neviem, ja mám normálne predstavu, že vy ste sem dnes spadli z Gurunu, nikdy ste tu nevládli, nikdy ste tu nepôsobili a dnes nás idete všetkých moralizovať a poúčať. Toto, drahé Slovenky a Slováci, je Veronika Remišová, prvá najmúdrejšia! Naozaj už ste všetkým na smiech, celému národu a nech nás Pán Boh ochraňuje od toho, aby ste sa raz vrátili k moci. Ďakujem.
20. schôdza NR SR - 1.deň - A. dopoludnia
Dátum: 2024-09-12
Poslanec: Bihariová, Irena (PS)
Druh vystúpenia: Vystúpenie s faktickou poznámkou

26. Ďakujem pekne za slovo. Ja by som sa chcela dotknúť pre túto chvíľu dvoch vecí, ktoré teda zazneli aj z úst predkladateľa, aj z úst nášho pána predsedu a opakujú sa chronicky, a to je, kto môže za to, že tu vzniká nejaká reputačná ujma. Tak teda ja by som rada pripomenula, ja viem, že možno máte tendenciu robiť zo svojich voličov, hej, nejakých ľudí, ktorí majú Alzheimera. My ho nemáme, my si všetci pamätáme, kto chodil okiadzať nie politických oponentov, ale národné justičné orgány do zahraničia pred Európsku komisiu, kto im vypisoval listy, kto sa tým ešte verejne akože chválil a robil si na tom kampaň, hej? A toto sme nezabudli, kto tu bol ten zradca, vašimi ústami. A po druhé, keď sa tu bavíme o tom, kto protestmi zneužíva demokratické princípy, takisto sme nezabudli na to, kto ľudí ako svojich rukojemníkov hnal v pandemickej dobe proti právne záväzným pravidlám, lebo vtedy to bolo zakázané, vy ste ich postavili do toho, aby porušili právne pravidlá kvôli tomu, aby ste si vy skrze nich riešili svoje justičné krivdičky. Ja nepoznám horší spôsob zneužitia výkonu politických práv od dôb Jozefa Tisa, ako ste spravili vy. A vy máte dnes tú drzosť hovoriť niekomu o porušení politických práv? Naozaj? (Potlesk.)
15. schôdza NR SR - 8.deň - A. dopoludnia
Dátum: 2024-06-21
Poslanec: Bihariová, Irena (PS)
Druh vystúpenia: Vystúpenie s faktickou poznámkou

82. Ďakujem pekne. Ja chcem na také veci zareagovať, ktoré sa mi zdajú, že už sa naozaj že chronicky stávajú opakovanými notorietami, takými polopravdami až dezinformáciami. Spomeniem na tomto mieste len dve. Jedna sa týka vypnutia webov, išlo o štyri weby na tri mesiace, ktoré porušovali záväzok teda v tom čase, ktoré, ktoré platili v pandemickom režime, teda že nabádali k porušovaniu ochrany verejného zdravia. Ak porovnám štyri weby na tri mesiace s celkovým počtom webov, ktoré sú v slovenskom užívateľskom prostredí, slovami klasika, bolo to miliónkrát menej ako prd do Stromovky, hej, a my tu z toho robíme akože ilustratívny príklad ako neustálej šikany. Hej, že štyri weby, tri mesiace. Fakt, bola som pri tom, viem o tom, kde vám dávam za pravdu, že to mal urobiť súd. Tam súdne rozhodnutie chýbalo, to je validný point. A tá druhá vec, ktorá sa tu tiež ako trošku, hej, že posúva do iných rovín, je to obmedzovanie zhromaždenia bývalou vládou. Irónia je, že vy ste sa veľkú časť svojho teda, hej, výkonu poslancov venovali boju s prezidentkou a ja, tá predsedníčka mimoparlamentnej strany, ako brechajúca čivava spoza plotu som sa naťahovala viacej s Matovičom než vy, čiže ja som bola veľmi akože reflektujúca všetky tie prešľapy, ktoré robil. Dávala som trestné oznámenia, podnety, ústavné sťažnosti, čokoľvek sme robili v tom čase, ale nie je pravda to, čo hovoríte, že oni mali teda nastavený nejaký reštriktívny systém vo vzťahu k právu združovania. Nie, to bolo porušovanie pandemických opatrení, ktoré hovorili, že sa nesmú stretnúť piati ľudia na jednom mieste, a preto prišlo teda k nejakým sankčným mechanizmom, a to je zasa trochu posun. Ak niekto ohrozuje verejné zdravie, je to ústavne dovolený dôvod, prečo môžme obmedzovať politické práva. A vy prídete teraz s guľometom na komáre, keď idete, hej, ste schopní obmedzovať ústavné práva kvôli, kvôli priestupku, podozreniu z priestupku, tak ako to bolo v tom pôvodnom návrhu. A viete, verejné zdravie ako legitímny dôvod je pripustený ústavou na obmedzenie základných práv... (Prerušenie vystúpenia časomerom.)
12. schôdza NR SR - 14.deň - A. dopoludnia
Dátum: 2024-05-10
Poslanec: Bihariová, Irena (PS)
Druh vystúpenia: Vystúpenie s faktickou poznámkou

160. Ďakujem pekne, no ja som tiež chcela začať tým, čo teraz kolegyňa Bea Jurík už ma predbehla, lebo som sa presne zamyslela nad tým, že parafrázuje predsedu vlády, že tento prejav nemohol byť písaný na Slovensku. Rozmýšľala som celú dobu, či bol na ruskej ambasáde, či bol na UVKSS alebo NSDAP, alebo kdekoľvek tomu teda podobnej základni. A teda možno môžem ešte iný výrok predsedu parafrázovať, predsedu vlády, a síce, že teda keď hovoril, my sme tu pri žatve, tak ja by som pripomenula, že my sme tu pri odvolávaní ministerky kultúry, nie pri odvolávaní liberálnej vlády, hej? To už sme tu jakživa nemali. Pre mňa je absolútne neuveriteľné, kde sme sa a kedy sme sa dostali k tomu, že tu takou kadenciou pálite 30 minút alebo 20 minút po liberáloch, o tom ako vládli, čo urobili, čo, čo zničili a uniká vám celú dobu, že my sme tú liberálnu vládu, teda minimálne ak hovoríme o liberálnej vláde v zložení s Progresívnym Slovenskom, nikdy nemali, tak ja neviem, či sme tu už naozaj, že sa nás snažíte urobiť dezorientovaných, alebo tento príspevok máme vnímať ako dezorientovaný. V každom prípade to naozaj nedávalo ani hlavu, ani pätu, ja teda byť ministerkou kultúry, tak sa hanbím, aby ma niekto bránil takýmto, takýmto prejavom. A po tretie chcem vás poprosiť, vyprosím, aby ste sem vnášali meno môjho muža, nemá nič ani s liberálmi, ani s Progresívnym Slovenskom, a dovoľte mi pripomenúť, že robil sedem rokov na ministerstve vnútra pod vedením Roberta Kaliňáka, ktorý si ho tam sám prizval. Daniel Milo, neviem, kde ste prišli k tomu, nie je žiaden liberálny extrémista, naozaj si to vyprosujem. A teda posledná vec, kým teda vaša strana robila rôzne rôzne typy kampaní, kde si dávala na bilbordy Rómov a neviem koho, tak teda Daniel Milo bol ten, ktorý celý život zasvätil boju proti rasizmu a boju proti extrémizmu. Tak ak teda nemáme tento prejav vnímať ako dezorientovaný, tak, prosím, ako snažte sa do toho vnášať trochu racia a tak aby sme sa tu naozaj necítili ako na pôde či už teda tej ruskej ambasády, alebo ... (Prerušenie vystúpenia časomerom.)
12. schôdza NR SR - 13.deň - B. popoludní
Dátum: 2024-05-09
Poslanec: Bihariová, Irena (PS)
Druh vystúpenia: Vystúpenie s faktickou poznámkou

135. Ďakujem pekne za slovo. Mňa zaujalo Danka, ako si povedala v tom svojom príspevku takú peknú vetu, že nechali ste sa zblbnúť. A ja sa v tomto kontexte obávam, že sa nechal zblbnúť ten, ktorý by tu mal mať to hlavné slovo, a to je predseda vlády. Už totiž od doby z posledných troch-štyroch rokov vnímame, ako sa snaží vybudovať, a je to typ lídra, ktorý sa nebojí nikoho, ktorý sa nebojí mimovládok, on povie hocičo, že sa nebude páčiť médiám, on sa postaví Bruselu, hej, ale teda reálne vidíme, že nebojí sa akurát tak dlažobných kociek, Sorosa a príde sem dneska tuto poslať, hej, čítať list, v ktorom ukazuje, ako sa veľmi nebojí predsedu PS-ka a jeho vzťahu s otcom, a takéto, hej, závažné, závažné hrozby, nad ktorými ukazuje ramená. A ja sa pýtam, že kde je v tejto debate on, pretože mne príde absolútne neuveriteľné, že strana s päťpercentným výtlakom tu tlačí a rozmetá celú koalíciu a ministerka z tej strany a predkladateľ doslova že nechávajú s nimi vytierať podlahu. A kde, kde je teda ten silný minister, ktorý sa tak ničoho nebo... silný premiér, ktorý sa tak ničoho nebojí? Ďakujem.
12. schôdza NR SR - 12. deň - A. dopoludnia
Dátum: 2024-05-07
Poslanec: Bihariová, Irena (PS)
Druh vystúpenia: Vystúpenie v rozprave

82. Čauko. Ja by som podstate iba také dva-tri možno zaujímavé momenty na tom celom vypichla, ktoré, jedným z nich je teda aj, aj postoj k tomuto, k tomuto predkladanému materiálu. Jednak je samo osebe že absurdné a na hanbu, aby sme sa v máji bavili o výročí, ktoré prebehlo, prebehlo teda v februári. Už aj to je taký symptóm nejakej zvláštnej, hej, úcty a nejaké... a vyjadruje to nejaký postoj. Po druhé, čo sa snažím už niekoľko mesiacov pochopiť, je, že ako je možné bojovať za mier a z tohto titulu odmietať, aby teda naša krajina pomáhala vojensky. Ale ak sa zabíja zbraňami, ktoré idú, teda, hej, ktoré sú financované komerčne, tak to vlastne neruší mier. Ja nerozumiem tejto Hlave 22. Ani ako to ide dokopy. A potom ešte, keď čítam niektoré tie časti, ja neviem. či ste mali čas si to pozrieť, kde sa vyslovene ešte naozaj že na lekárenských váhach a veľmi citlivom jazyku táto téma, citlivým jazykom táto téma komunikuje, dokonca sa ešte dištancuje ruský režim od ruského obyvateľstva, aby sme teda nestigmatizovali Rusov ako takých pre vládu, ktorú majú, tak ešte aj to je niečo, čo teda sa prieči tomu konceptu mieru, o ktorý počúvam z týchto radov. Ja si naozaj nepamätám a to teda ja som zažila ešte teda tú dobu, kedy sa oslavoval mier, a nič to nemení na tom, že si som si k nemu vypestovala trvalý vzťah, ale ja si nepamätám takú verziu mieru, v ktorej by toto celé išlo dokopy, že posielať zbrane na obranu, ak je to teda manažované zo strany štátu, kde proti, proti mieru dodáva tam zbrane, ktoré spôsobia ten istý následok, akurát že niekto na tom súkromne zarobí, je vlastne v poriadku, to, toto nejde do rozporu s mierom. A potom nemáme, nemáme schopnosť, nemáme schopnosť stotožniť sa s materiálom, ktorý odsudzuje vojnu a ktorý teda vyzýva na to, aby sa krajina, ktorá tú vojnu rozpútala, stiahla. a teda začala teda iniciovať nejaký typ procesu vedúci k mieru. Ja naozaj sa veľmi, veľmi snažím pochopiť, čo je ten mier, o ktorom sa tu bavíme, lebo ja mám pocit, že ani tí, ktorí o ňom hovoria nemajú dunstu, čo ten mier naozaj je. A to je strašná, strašná škoda. Ďakujem. (Potlesk.)
12. schôdza NR SR - 8.deň - A. dopoludnia
Dátum: 2024-04-26
Poslanec: Bihariová, Irena (PS)
Druh vystúpenia: Vystúpenie s faktickou poznámkou

155. Ďakujem za slovo. Ďakujem pekne za reakcie s faktickými. Ja som možno bola v tej chvíli trošku osobná, keď som teda ukončila svoju rozpravu tou svojou spomienkou na pôsobenie vo VRAX-e a spoluprácu s bývalým ministrom vnútra a súčasným ministrom obrany. Ono totižto áno, presne ako, ako moja kolegyňa Zuzka Števulová povedala, že už v tej dobe to bol naozaj hon na mimovládne organizácie ako... akurát že jeho frontmeni boli, boli fašisti a neonacistické bojůvky. To, čo mňa absolútne že, že až na ľudskej úrovni mrzí a zraňuje, že tí, ktorí boli v tom čase, keď som teda ja pôsobila na tom zmienenom mieste, spolu so mnou súčasť odboja, sa dnes degradovali ešte na horšiu úroveň, ako tí, voči ktorým sme bojovali, a toto SMER-u že neodpustím! Ďakujem. (Potlesk.)
12. schôdza NR SR - 6.deň - B. popoludní
Dátum: 2024-04-24
Poslanec: Bihariová, Irena (PS)
Druh vystúpenia: Vystúpenie s faktickou poznámkou

106. Ďakujem pekne za slovo. Ja by som sa teda chcela spýtať v zmysle toho, ako tu počúvam, že je definovaná teda tá škodlivá mimovládka, že má mať nejaký finančný plat zo zahraničia, ako je potom možné, že je aktuálne dosadená v rade pre neziskový mimovládny sektor zástupkyňa mimovládky, nadácie, ktorá je priamo financovaná nemeckým štátnym rozpočtom. Hej, Friedrich-Ebert-Stiftung. Že vyhodíme všetky osobnosti z tohto sektora a dosadíme si tam nadáciu, ktorá potom ale učebnicovo napĺňa to, čo, hej, je deklarovanou ambíciou tohoto zákona, že vysporiadať sa s tými subjektami, ktoré majú nejaký teda, hej, typ zapojenia finančného zo zahraničia, konkrétne tu, tuná to je priamo zo štátneho rozpočtu, a robia na území Slovenskej republiky nejaký typ politík. Tomuto ja vôbec nerozumiem. Druhým možným kritériom pre politické mimovládky, teda tým, ktoré sú terčom tejto legislatívy, by asi malo byť to, že sa miešajú do politiky alebo nejakým spôsobom ovplyvňujú politickú súťaž. Keď som sa pýtala ministra vnútra, že ktoré by to mali byť, vymenoval mi, ja neviem, Transparency a Via Iuris, pričom ani jedna z nich nikdy nevstúpila do politickej súťaže na prospech konkrétnej strany či kandidáta, naproti tomu máme tu, príkladom spomeniem mimovládku bývalého ministra Draxlera alebo jednotu dôchodcov, ktorí naozaj vstúpili do politickej súťaže v prezidentských voľbách na podporu konkrétneho kandidáta, a teda tie nemajú mať status politickej mimovládky, čo teda ja absolútne súhlasím, aby nemali. Len potom si teda rozmyslime, že čo je tým kritériom, hej, lebo buď tomu nerozumieme a nevieme, proti komu ideme páliť, alebo to robíme proste pokrytecky, že tú financovanú zo zahraničia, ktorá nám vyhovuje, si dosadíme priamo do rady, vrátane tých subjektov, ktoré nám vyhovujú a sú priamo zapojené do politickej súťaže. A máme len nejakých pár mimovládok vytypovaných, päť, voči ktorým ten celý zákon má cieliť. Ďakujem.
9. schôdza NR SR - 17. deň - A. dopoludnia
Dátum: 2024-02-28
Poslanec: Bihariová, Irena (PS)
Druh vystúpenia: Vystúpenie s faktickou poznámkou

69. Ďakujem pekne. Ďakujem, Ivo, za tvoju reflexiu. Nie si prvý, ani posledný, čo ma teda zrovnáva s pánom premiérom, neviem, či to mám brať kompliment, alebo mám byť ostražitá. Ja to teda skôr berem s pokorou, lebo, lebo som naozaj začiatočníčka a jeho pri všetkom tom, čo mu kriticky vyčítam, beriem naozaj ako jedného z najskúsenejších politikov na scéne. Čiže, čiže nedovolila by som si osobne toto prirovnanie, už len teda z rešpektu k dĺžke jeho funkcií. Ale čo chcem povedať, že v istom zmysle som sa aj ja naučila byť pri tomto zachraňovaní trestných kódexov pragmatička a mne by, vieš čo, mne by ani vôbec nevadilo, že nech si to už teda, tých tridsať stromov zoberú, ale nech nevykácu celý les. Lebo sú len dve možnosti, že buď pôjdu, tak bude tridsať stromov, alebo pôjde tridsať stromov s celým lesom. A tá možnosť na to, ako, hej, zachrániť ten les, tu je a ja si myslím, že už aj tá spoločnosť by radšej oželela tých tridsať stromov a ja si myslím, že by sme tu viacerí dali dokopy tie právne rozumy dokopy na to, aby sme teda nechali vlka sýteho o tú cenu, ak by to nemohlo byť inak, len za cenu straty celého lesa. Myslím, že na toto sme tu už všetci dostatočne, hej, spragmatičteli, ak to tak mám povedať, aby sme, aby sme teda zachránili, hej, celý ten systém pred totálnym rozpadom, akému čelí v dôsledku pripravenej novely. Ďakujem.
9. schôdza NR SR - 14. deň - A. dopoludnia
Dátum: 2024-02-22
Poslanec: Bihariová, Irena (PS)
Druh vystúpenia: Vystúpenie v rozprave

86. Ďakujem za slovo. Vážený pán predsedajúci, vážené poslanecké kolegyne, kolegovia, Výbor Národnej rady Slovenskej republiky pre obranu a bezpečnosť ako gestorský výbor návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky, ktorým sa pripája k záverom zo zasadnutia Európskej rady z dní 26. a 27. októbra 2023, ktoré za Slovenskú republiku podporil predseda vlády Slovenskej republiky Robert Fico, vo veci odsúdenia útočnej vojny Ruska proti Ukrajine a odsúdenia Hamasu za brutálne a nerozlišujúce teroristické útoky v Izraeli, tlač 69, podáva Národnej rade Slovenskej republiky túto informáciu. Predseda Národnej rady Slovenskej republiky svojím rozhodnutím č. 72 z 23. novembra 2023 pridelil predmetný návrh na prerokovanie Výboru Národnej rady Slovenskej republiky pre obranu a bezpečnosť ako gestovskému výboru. Výbor prerokoval predmetný návrh v určenej lehote, ale neprijal k nemu platné uznesenie, keďže predmetný návrh nezískal potrebnú väčšinu všetkých členov výboru. Prílohou tejto informácie je návrh na uznesenie Národnej rady Slovenskej republiky v presom znení predloženého návrhu. Ďakujem.
9. schôdza NR SR - 13.deň - B. popoludní
Dátum: 2024-02-21
Poslanec: Bihariová, Irena (PS)
Druh vystúpenia: Vystúpenie s faktickou poznámkou

84. Ďakujem pekne. Ja by som chcela len možno tu pre prítomných koaličných poslancov zhrnúť, že ako na to všetko, čo sme teda počuli od pani poslankyne Bey Jurík, ale na tento typ konania reaguje schválená novela Trestného zákona. My totižto máme už aj dnes v Trestnom zákone teda skutkovú podstatu trestného činu týrania blízkej a zverenej osoby, ktorá je definovaná naozaj takým typom týrania a ubližovania, aké by nikto z nás nechcel zažiť ani jeden deň, vrátane spôsobovania popálenín, odopierania stravy, trýznenia a tak ďalej. V súčasnosti je teda možné uložiť za takýto typ konania tri až osem rokov trestu odňatia slobody. Podľa schválenej novely Trestného zákona bude môcť byť páchateľovi uložený podmienečný trest a ak teda by bol uložený nepodmienečný trest vzhľadom na to, že tá horná hranica neprevyšuje osem rokov, eventuálne desať rokov, môže byť alebo teda sudca je v duchu tejto novely povinný preferenčne zvážiť trest, ktorý neobmedzuje slobodu, a teda uloží páchateľovi povedzme domáce väzenie. Viete si predstaviť v tejto situácii tú absurditu? Že žena je proste, alebo tá rodina je vystavená tyranovi a štát proste uloží povinnosť, aby sa zdržiaval v ich blízkosti, teda s náramkom. To sme komu pomohli? To bude tá akože sanácia ujmy poškodených, nevraviac teda o tom, že neviem si predstaviť v tomto, pri tomto type kriminality, komu ideme nahrádzať akú škodu, a či tej rodine, ktorá týmto naozaj trpí. A teda naozaj to je dosť brutálne, brutálne konanie, ktoré ten Trestný zákon v súčasnosti popisuje, ideme, neviem čo, aký typ peňazí alebo satisfakcie poskytnúť a necháme jej páchateľa doma, aby naďalej pokračoval v konaní. Takže len toľko, ďakujem.
3. schôdza NR SR - 5.deň - B. popoludní
Dátum: 2023-11-22
Poslanec: Baláž, Vladimír (SMER - SD)
Druh vystúpenia: Vystúpenie v rozprave

81. Vážený pán predseda, vážené dámy, vážení páni, ako spoločný spravodajca výboru predkladám spoločnú správu k predmetnému návrhu zákona. Uvedený vládny návrh zákona prerokovali určené výbory: ústavnoprávny výbor a výbor pre zdravotníctvo ako gestorský výbor. Ústavnoprávny výbor súhlasil s uvedeným návrhom zákona a odporučil Národnej rade návrh zákona schváliť. Výbor pre zdravotníctvo súhlasil s návrhom zákona a odporučil Národnej rade návrh zákona schváliť s pozmeňujúcimi a doplňujúcimi návrhmi, ktoré sú obsiahnuté v štvrtej časti spoločnej správy. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh pridelený. Gestorský výbor na základe stanovísk výborov k predmetnému návrhu zákona vyjadrených v uzneseniach uvedených pod bodom III tejto správy a v stanovisku gestorského výboru odporúča Národnej rade Slovenskej republiky vládny návrh zákona (tlač č. 31) schváliť s pozmeňujúcimi a doplňujúcimi návrhmi. Spoločná správa obsahuje tri pozmeňujúce návrhy, gestorský výbor odporučil hlasovať o bodoch 1 a 3 spoločne s návrhom gestorského výboru schváliť. Spoločná správa výborov bola schválená s uznesením č. 7 z 22. novembra 2023, kde ma výbor poveril ako spoločného spravodajcu k predloženému návrhu zákona. Pán predseda, skončil som, prosím, otvorte rozpravu.